Hrvatska je u Londonu odigrala dobru utakmicu protiv snažne Argentine i pokazala da ima i među ovim igračima potencijala za budućnost. Vodila je Hrvatska do početka drugog dijela kada je Argentina ipak uspjela preokrenuti...

Bilo je nedoumica i straha kako će se Hrvatska predstaviti oslabljena neigranjem najvećeg dijela onih standardnih reprezentativaca, međutim pokazala se u dobrom svjetlu. Snažna Argentina bila je dominantnija, međutim Hrvatska može biti zadovoljna kako se nosila s ovim protivnikom.

Hrvatska se postavila hrabro i od početka utakmice nije imala respekta prema uglednom protivniku. Iako je bilo straha kako će sve to izgledati, u početku je bilo više nego dobro.

Već u prvih deset minuta u dva navrata se zakuhalo u 16 metara Argentine nakon dobrih prolaza Vrsaljka, no pogotka nije bilo.

Ali zato u 11. minuti Hrvatska dolazi do vodstva. Argentina je izgubila loptu na svojoj polovici, Mateo Kovačić povukao je kontru i sjajno uočio samog Anasa Sharbinija na lijevoj strani, a ovaj je lijepo pogodio suprotni kut za vodstvo Hrvatske.

Nakon 15-ak minuta Argentina se počela buditi. Vrlo opasni bili su Messi i Aguero koji su terorizirali hrvatsku obranu, ali Kalinićeva mreža ostala je nedirnuta.

Aguero je propustio realizirati jednu fantastičnu priliku u 23. minuti nakon prodora Messija, pucao je pokraj gola iz odlične situacije. Messi je u završnici prvog dijela pucao iskosa u vanjski dio mreže i na odmor se otišlo s vodstvom Hrvatske 1:0.

Na poluvremenu je u svlačionici ostao Mateo Kovačić koji se čuva za Italiju, a zamijenio ga je Alen Halilović.

Na žalost, vrlo brzo u drugom dijelu Argentina je stigla do poravnanja. Messi je dugačkom loptom na drugoj strani pronašao dobrog Ansaldija koji snažno puca, pogađa Aguera i lopta mijenja smjer i vara Kalinića.

Niti deset minuta kasnije Argentina dolazi do vodstva. Aguero je dobio sjajnu loptu u 16 metara, Kalinić mu je dosta ukoso ušao u noge i Marriner je opravdano dosudio kazneni udarac. Leo Messi imao je rutinski posao.

Imala je Argentina konstantno inicijativu, više loptu u nogama, međutim nije tako lako ulazila u one čiste prilike. Hrvatska se dobro branila i tek u 70. minuti Argentina je stigla do zicera. Povratnik u reprezentaciju Carlos Tevez odlično se ubacio u 16 metara, došao u dobru poziciju za udarac, ali nije pogodio suprotni kut.

Deset minuta prije kraja susreta još jedna velika prilika za Argentinu. Lamela je promiješao hrvatsku obranu i zatim pronašao samog Messija koji ima dovoljno i vremena i prostora, ali gađa vratnicu.

Do kraja susreta promjena više nije bilo, Niko Kovač dao je u tom vremenu priliku svim igračima pa su tako debitirali i Rog, Mitrović i Vargić. Kovač može biti zadovoljan, u dosta šarenom sastavu Hrvatska se nije osramotila protiv Argentine i pokazala je da među ovim igračima ima potencijala.